**ZNANJE ZA PODEŽELJE**

Pripravil: Boštjan Zgonc, Ministrstvo za izobraževanje, znanost in šport

**Sodobno razumevanje podeželja** poleg kmetijstva, gozdarstva, živilstva in prehrane, vrtnarstva, urejanja krajine, varstva okolja in narave ter veterine vključuje še tako imenovana mejna področja, kot so: turizem, trgovina, podjetništvo, trženje, lov ribolov, gostinstvo, socialno varstvo, primarna pridelava lesa, kar podeželje povezuje tudi mestnimi okolji.

Sodobni trendi razvoja poklicnega in strokovnega izobraževanja temeljijo na krepitvi socialnega partnerstva, ki naj prispeva k usklajenosti izobraževanja s potrebami trga dela in k večji praktični usposobljenosti diplomantov poklicnega in strokovnega izobraževanja na vseh ravneh.

Razvoj poklicnega in strokovnega izobraževanja vključuje načelo vseživljenjskega učenja, kar odpira premislek o čim širši zasnovanosti začetnega izobraževanja , ki se nato dopolnjuje z izobraževanjem in usposabljanje po programih za izpopolnjevanje, tudi s specializacijami. Še zlasti velja to za Slovenijo, ki ima majhne človeške resurse, preveč razdrobljeno mrežo izobraževalnih institucij in preveliko programsko razdrobljenost.

**Programska struktura izobraževanja,** kakršno smo zasnovali tudi z uporabo sredstev ESS, temelji na nekaterih rešitvah, ki upoštevajo potrebe različnih interesnih skupin. Programi srednjega in višjega strokovnega izobraževanja izhajajo iz več poklicnih standardov na istem poklicnem področju, zgrajeni so po načelih izbirnosti in modularnosti. Obsegajo 20% odprtega kurikula, ki je prepuščen šoli, da v sodelovanju s svojim lokalnim okoljem ponudi znanje in kompetence, ki so najbolj potrebne. Taka programska zgradba omogoča tudi dovolj hitro prilagajanje potrebam okolja in sledenje realnim izzivom

Razvojni **potenciali**, ki jih Slovenija ima, bi lahko dali večje učinke, predvsem pri uveljavljanju vseživljenjskega učenja in razvoja programov za izpopolnjevanje, saj bi lahko specialistična znanja na vseh ravneh zahtevnosti posredovali v sodelovanju mreže strokovnjakov, ki delujejo na terenu v kmetijsko gozdarskih zavodih in na šolah, ki so povezane v konzorcij biotehniških šol. Sodelovanje obeh omrežij bi z uporabo sredstev evropskih kohezijskih skladov dalo večkratne sinergijske učinke.

**Vlada in strokovne službe** bi morale v prihodnje podpirati ukrepe, ki bi v ospredje postavili krepitev kompetenc na temeljnih področjih in na mejnih področjih. Zato se mora pozornost od začetnega izobraževanja za pridobitev poklica usmeriti na vseživljenjsko učenje in na pridobivanje kompetenc v nadaljevalnem izobraževanju.